Сэбэпынагъ зыпылъ ерыскъыгъуэхэр
Пхъэщхьэмыщхьэм, хадэхэкIым къыщIаху псыр узыншагъэмкIэ сэбэпышхуэщ. Витаминхэмрэ минеральнэ шыгъухэмрэ къищынэмыщIауэ, органическэ кислота, пектин, эфир дагъэ, мэ дахэ къызыхих пкъыгъуэхэр хэлъщ.
унэм пхъэщхьэмыщхьэпс зэрыщыбгъэхьэзырынур дауэ? Ар къызыхащIыкIыр дагъуэ зимыIэ хадэхэкI, пхъэщхьэмыщхьэ лIэужьыгъуэхэрщ. Еджагъэшхуэхэм зэрагъэунэхуамкIэ, пхъэщхьэмыщхьэпсщIэху IэмэпсымэкIэ ягъэхьэзырар нэхъыфIщ, япIытIурэ къыщIахуам нэхърэ. Апхуэдэу щIахуа хадэхэкIыпсым, пхъэщхьэмыщхьэпсым цIыхум и Iэпкълъэпкъым сэбэп хуэхъуу нэхъыбэ къыхонэ. Абыхэм зэрыщIэпхуу уефэн хуейщ. Зэман кIэщIкIэ щIыIалъэм щыпхъумэмэ, къэвэныр щIегъэхуабжьэ. Консерв ящIа пхъэщхьэмыщхьэпсым нэхърэ щIэхуагъащIэр нэхъ сэбэпщ.
Апхуэдэ псыуэ сыт хуэдиз уефэ хъуну? Уи гум пIэпихыху уефэ хъунущ, ауэ зыхэбгъэзыхьыжу ебгъэлей хъунукъым. Сэбэп къыпхуэхъун щхьэкIэ махуэм миллилитр 600 уефэмэ, фIы дыдэщ. Нэхъыби уефэ хъунущ, ари зэранкъым. Апхуэдэ псыуэ узэфэнур псори зэуэ бгъэкIуэщIын хуейуэ аракъым, атIэ зэман мащIэ яку дэлъурэ уефэмэ нэхъыфIщ.
Псалъэм папщIэ, лимоныпс ираф щыгъупщэх хъуахэм, зи лъатэр, кIэтIийр узхэм, цIыхур зэкIэщIэзызэу щыхъум и деж. Лимоныпс литр 0,5-м апхуэдиз псы пщтыр хэкIауэ махуэм 2-3 йофэ. ХадэхэкIым къыхащIыкI салатым шыгъу хамы-дзэу лимоныпс хакIэ. Лимоным къыщIахуар псыкIэ (зэхуэдитIу) зэIахыурэ зи тэмакъ, зи жьэ кIуэцI узхэм жьэдагъэжыхь.
Пхъыпсри куэдкIэ сэбэпщ. Абы витамин лIэужьыгъуэ зыбжанэ хэлъщ, ерыскъыр фIыуэ егъэткIу. Сабий зыпI анэр махуэ къэс пхъыпс ефэн хуейщ, шэр нэхъыфI хъун щхьэкIэ. Абы псантхуэр ехъумэ, къару къыпхелъхьэ.
Нащэпсым хэлъ витаминхэр Iэпкълъэпкъым фIыуэ сэбэп хуохъу. Абы щхьэцыр къегъэкI, гумрэ лъынтхуэмрэ егъэбыдэ. Нащэм калий куэд хэлъщи, зи лъыр дэуейм, еухым сэбэп хуохъу. Абы санэ фIыцIэм, мыIэрысэм, помидорым я псым хэту уефэну фIыщ.
Дол Аминэ.
